b'\n_START_ARTICLE_\nPasasti kamenjak\n_START_SECTION_\nOpis\n_START_PARAGRAPH_\nPo obarvanosti je nezamenljiv zaradi \xc5\xa1iroke rjave proge preko vsakega krila, ki tvori kontrast z veliko rde\xc4\x8do oz. pri samicah in mlaj\xc5\xa1ih samcih svetlorjavo pterostigmo. Noge so \xc4\x8drne, oprsje rjavo, zadek pri samcih pa rahlo kijasto zadebeljen in temnorde\xc4\x8de barve. Odrasli dose\xc5\xbeejo 28 do 35 mm v dol\xc5\xbeino, s \xc4\x8demer je pasasti kamenjak eden najmanj\xc5\xa1ih predstavnikov svojega rodu. Podoben je krvavorde\xc4\x8demu kamenjaku, ki pa nima proge \xc4\x8dez krila._NEWLINE_Ima po\xc4\x8dasen, prhutajo\xc4\x8d let, za razliko od ve\xc4\x8dine ostalih kamenjakov, ki so mo\xc4\x8dnej\xc5\xa1i letalci. Odrasli letajo pozno, z vi\xc5\xa1kom aktivnosti med drugo polovico julija in za\xc4\x8detkom septembra.\n_START_SECTION_\nEkologija in raz\xc5\xa1irjenost\n_START_PARAGRAPH_\nPreferenca za habitate se razlikuje med regijami, v grobem pa je vrsta vezana na zara\xc5\xa1\xc4\x8dene evtrofne stoje\xc4\x8de ali po\xc4\x8dasi teko\xc4\x8de vode. Izvorno je \xc5\xbeivel v okoljih, kot so gorske doline in vzno\xc5\xbeja gora, ki jih je pozimi in spomladi pogosto poplavilo, poleti pa v\xc4\x8dasih izsu\xc5\xa1ilo, zdaj pa uspeva tudi v podobnih umetnih vodnih telesih, kot so jarki, ribniki, kanali in v severni Italiji tudi ri\xc5\xbeeva polja._NEWLINE_Obmo\xc4\x8dje raz\xc5\xa1irjenosti se razteza od Zahodne Evrope do skrajnega vzhoda Azije vklju\xc4\x8dno s Sahalinom in Japonsko. Pri tem pa je pojavljanje razpr\xc5\xa1eno in v velikih delih tega obmo\xc4\x8dja se pasasti kamenjak ne pojavlja; zelo redek ali povsem odsoten je denimo na Hrva\xc5\xa1kem, v Bosni in Hercegovini, Srbiji, \xc4\x8crni gori in Albaniji, medtem ko obstaja ve\xc4\x8d podatkov o pojavljanju v sose\xc5\xa1\xc4\x8dini teh dr\xc5\xbeav, vklju\xc4\x8dno s Slovenijo. V vsem obmo\xc4\x8dju raz\xc5\xa1irjenosti je \xc5\xa1tevil\xc4\x8dnost majhna, a zaradi velikosti tega obmo\xc4\x8dja vrsta ne velja za ogro\xc5\xbeeno._NEWLINE_\xc5\xa0e do konca 20. stoletja je veljal pasasti kamenjak tudi v Sloveniji za izjemno redko in kriti\xc4\x8dno ogro\xc5\xbeeno vrsto; znan je bil en sam podatek ob Blo\xc5\xa1\xc4\x8dici iz 1990. let, kjer ga odonatologi kasneje, kljub na\xc4\x8drtnemu iskanju, niso ve\xc4\x8d odkrili. \xc5\xa0ele v kasnej\xc5\xa1ih letih so ga na\xc5\xa1li na nekaj dodatih lokacijah, a ostaja redek. Kot redka vrsta je uvr\xc5\xa1\xc4\x8den na Rde\xc4\x8di seznam ka\xc4\x8djih pastirjev iz Pravilnika o uvrstitvi ogro\xc5\xbeenih rastlinskih in \xc5\xbeivalskih vrst v rde\xc4\x8di seznam.'